ՆԱԽԱԳԻԾ

Արձանագրային

ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ՀԱՇՄԱՆԴԱՄԱՅԻՆ

ՍՊՈՐՏԻ ԶԱՐԳԱՑՄԱՆ ՀԱՅԵՑԱԿԱՐԳԻՆ

ՀԱՎԱՆՈՒԹՅՈՒՆ ՏԱԼՈՒ ՄԱՍԻՆ

Հիմք ընդունելով Հայաuտանի Հանրապետության կառավարության 2017 թվականի հունվարի 12-ի № 122-Ն որոշման № 1 հավելվածի 89-րդ կետը՝

1. Հավանություն տալ Հայաստանի Հանրապետությունում հաշմանդամային սպորտի զարգացման հայեցակարգին` համաձայն հավելվածի:

2. Հանձնարարել Հայաստանի Հանրապետության սպորտի և երիտասարդության հարցերի նախարարին՝ վեցամսյա ժամկետում Հայաստանի Հանրապետության կառավարություն ներկայացնել Հայաստանի Հանրապետությունում հաշմանդամային սպորտի զարգացման հայեցակարգից բխող խնդիրների իրականացման 2018-2024 թվականների միջոցառումների ծրագիրը:

*Հավելված*

*ՀՀ կառավարության*

*2017 թ. ------------------------- ----- -ի*

*№ --------- արձանագրային որոշման*

Հ Ա Յ Ե Ց Ա Կ Ա Ր Գ

ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ՀԱՇՄԱՆԴԱՄԱՅԻՆ

ՍՊՈՐՏԻ ԶԱՐԳԱՑՄԱՆ

 I. ՄՇԱԿՈՂ ՄԱՐՄԻՆԸ

1. Հայաստանի Հանրապետությունում հաշմանդամային սպորտի զարգացման հայեցակարգը (այսուհետ՝ Հայեցակարգ) մշակել է Հայաստանի Հանրապետության սպորտի և երիտասարդության հարցերի նախարարությունը (այսուհետ՝ Նախարարություն):

II. ԱՄՓՈՓ ՀԱՄԱՌՈՏԱԳԻՐ

1. Հայեցակարգը մշակված է «Ֆիզիկական կուլտուրայի և սպորտի մասին» Հայաստանի Հանրապետության օրենքի 1-ին գլխի 7-րդ հոդվածի «ա» և 2-րդ գլխի 9-րդ հոդվածի «ա» ենթակետերի համաձայն և ի կատարումն Հայաuտանի Հանրապետության կառավարության 2017 թվականի հունվարի 12-ի № 122-Ն որոշման № 1 հավելվածի 89-րդ կետի:
2. Հայեցակարգում շարադրվում են հաշմանդամություն ունեցող անձանց ֆիզիկական կուլտուրայի և ֆիզիկական դաuտիարակության համակարգի կատարելագործման ու զարգացման հիմնական ուղղությունները, առաջնահերթություններն ու հիմնախնդիրները։
3. Հայեցակարգը նախանշում է հաշմանդամային uպորտի զարգացման միջոցառում­ների ու գործունեության հիմնական ուղիները, որոնք հիմք կարող են դառնալ Հայաuտանի Հանրապետության մարզպետարանների, Երևանի քաղաքապետարանի և տեղական ինքնակառավարման մարմինների համար հաշմանդամային uպորտի զարգացման տեղական հայեցակարգեր մշակելիu:

III. ՀԱՅԵՑԱԿԱՐԳԻ ԳՈՐԾՈՂՈՒԹՅԱՆ ԺԱՄԿԵՏԸ

1. Հաշմանդամային սպորտի քաղաքականության առանձնահատկություններով, կարգավորման ենթակա հարաբերությունների իներցիոն բնույթով, ինչպես նաև իրականացվող միջոցառումների և ծրագրերի շարունակական ապահովման անհրաժեշտությամբ պայմանավորված՝ սույն հայեցակարգով նախատեսված քաղաքականության հիմնական ուղղությունները վերաբերում են 2018-ից մինչև 2024 թվականն ընկած ժամանակահատվածին:

IV. ՆԵՐԱԾՈՒԹՅՈՒՆ

1. Հայեցակարգի գաղափարական հիմքը հաշմանդամություն ունեցող անձանց՝ հասարակության մարզական կյանքին ամբողջապես ինտեգրման գործընթացի ապահովումն ու անհատի լիարժեք իրավունքներից օգտվելու հնարավորության ընձեռումն են, որոնք ամրագրված են միջազգային իրավական նորմատիվ ակտերում:
2. Հաշմանդամություն ունեցող անձանց խնդիրները համաշխարհային բնույթ կրող խնդիրներ են, որոնք անկախ տնտեսական վիճակից՝ գոյություն ունեն աշխարհի բոլոր երկրներում:
3. Ըստ առողջապահության համաշխարհային կազմակերպության (այսուհետ` ԱՀԿ) տվյալների՝ երկրագնդի մոտավորապես 10 տոկոսը հաշմանդամություն ունեցող անձինք են: Հաշմանդամություն ունեցող անձանց իրավունքների պաշտպանությունն ու սոցիալական ներառումը կարևորագույն նախապայման են կայուն, ներդաշնակ, ապահով և անխտրական հասարակության զարգացման համար:
4. Համաձայն 2010 թվականի գլոբալ մարդահամարի տվյալների` աշխարհի բնակչության շուրջ 15 տոկոսը կամ մոտ 1 միլիարդ մարդ ունի հաշմանդամության որևէ տեսակ (ըստ ԱՀԿ-ի տվյալների՝ 1970-ական թվականներին այս ցուցանիշը կազմել է շուրջ 10 տոկոս):
5. Ֆիզիկական կուլտուրան և սպորտը կարևոր գործոն են հաշմանդամություն ունեցող անձանց համար:
6. Հայեցակարգում օգտագործվող հասկացություններն են՝
7. **ադապտիվ ֆիզիկական կուլտուրա**` մարզական–առողջարարական միջոցառումների համալիր, որն ուղղված է հաշմանդամություն ունեցող անձանց հարմարեցմանը սոցիալական միջավայրում: Ադապտիվ ֆիզիկական կուլտուրան ունի հաշմանդամություն ունեցող անձի շարժունա­կության ճշգրտման և կատարելագործման լայն հնարավորություններ: Ֆիզիկական վարժությունների բազմազանությունը և դրանց կատարման տարատեսակությունը թույլ են տալիս ընտրելու նպատակահարմար համակցություններ յուրաքանչյուր առանձին դեպքի համար, ինչը պայմանավորում է ֆիզիկական դաստիարակության միջոցների նախընտրելիությունը.
8. **ադապտիվ ֆիզիկական դաստիարակությունը** ադապտիվ ֆիզիկական կուլտուրայի տեսակ է, որն ուղղված է հաշմանդամություն ունեցող անձանց բազմակողմանի և ներդաշնակ զարգացմանը, նրանց ինտեգրմանը լիարժեք ինքնուրույն կյանքին: Ադապտիվ ֆիզիկական դաստիարակությունն անհրաժեշտ նախադրյալ է զանգ­վածային սպորտով զբաղվելու և պարտադիր պայման` անհատի ֆիզիկական կուլտուրայի ձևավորման համար, որը ներառում է հաշմանդամություն ունեցող անձի գործունեության արժևորված կողմնորոշում, կազմակերպվածություն, նպատակաուղղվածություն: Այն ադապտիվ ֆիզիկական կուլտուրայի մասսայական տեսակն է: Ֆիզիկական դաստիարակությունը նպաստում է բազմաթիվ շեղումների մասնակի հարթեցմանը և հաղթահարմանը, քանի որ հենց շարժումն է իրականացնում մարդուն շրջապատող միջավայրի հետ անմիջական կապը, որն ընկած է նրա օրգանիզմի և ընդհանուր առմամբ հոգեկան գործընթացների զարգացման վրա.
9. **ադապտիվ սպորտը** ադապտիվ ֆիզիկական կուլտուրայի տեսակ է, որն ուղղված է հաշմանդամություն ունեցող անձանց (այդ թվում մտավոր խնդիրներ ունեցող անձանց) պահանջների բավարարմանը, իրենց կարողությունների սահմաններում առավելագույնս ինքնադրսևորմանը, հասարակությանը ինտեգրմանը և սոցիալականացմանը: Եթե ֆիզիկական դաստիարակությունը ստեղծում է ֆիզիկական ունակությունների և շարժողական հմտությունների համար բազմակողմանի զարգացման սկզբնական բազա, նախապայմաններ շարժողական բազայի ձևավորման համար, ապա ադապտիվ սպորտը նպաստում է այս հնարավորությունների ամբողջական բացահայտմանը և թույլ է տալիս ունենալ կյանքի ամբողջականության, սեփական մարմնին տիրապետման և որոշակի դժվարությունների հաղթահարման զգացումներ: Ադապտիվ սպորտը նպաստում է հաշմանդամություն ունեցող անձանց ինտեգրմանը հասարակական կյանքին, սոցիալական շփումների ընդլայնմանը: Սպորտում հաշմանդամություն ունեցող անձը ստանում է ինքնադրսևորման և ինքնակատարելագործ­ման հնարավորություն:

V. ՆԱԽԱՊԱՏՄՈՒԹՅՈՒՆ

1. Որպես հետխորհրդային շրջանի պետություն՝ Հայաստանի Հանրապետությունը ժառանգել էր հաշմանդամության բժշկական մոդելը, ըստ որի հաշմանդամությունը համարվում է «հիվանդություն», իսկ հաշմանդամություն ունեցող անձի կյանքի բարելավմանն ուղղված գործողությունները կրում են հիմնականում բժշկական և բարեգործական բնույթ: Հաշմանդամության բժշկական մոդելին հատուկ է այն մոտեցումը, ըստ որի հաշմանդամություն ունեցող անձը դիտարկվում է որպես հիվանդ, խնամյալ, որն ունի խնամքի և հոգածության կարիք, նրա կյանքը կախված է այլոց վերաբերմունքից, ինչն էլ հանգեցնում է նրա սոցիալական մեկուսացմանը և խոչընդոտում նրա լիարժեք մասնակցությանը հասարակական կյանքին:
2. 2010 թվականին Հայաստանի Հանրապետությունը վավերացրել է Միավորված ազգերի կազմակերպության «Հաշմանդամություն ունեցող անձանց իրավունքների մասին» կոնվենցիան (այսուհետ` Կոնվենցիա): Կոնվենցիայի վավերացմամբ Հայաստանի Հանրապետությունը պարտավորություն է ստանձնել հաշմանդամության ոլորտի, այդ թվում ֆիզիկական կուլտուրայի և սպորտի պետական քաղաքականության սկզբունքներն ու ուղղությունները կառուցելու հաշմանդամության սոցիալական մոդելի վրա, ինչը ենթադրում է հաշմանդամության դիտարկումը առողջական խնդիրներ ունեցող անհատի և սոցիալական ու ֆիզիկական միջավայրի փոխազդեցության համատեքստում:
3. Ըստ Հայաստանի Հանրապետության աշխատանքի և սոցիալական հարցերի նախարարության հրապարակած տվյալների՝ Հայաստանի Հանրապետությունում 2016 թվականի հունվարի 1-ի դրությամբ հաշվառված է հաշմանդամություն ունեցող 200 117 անձ, որը կազմում է բնակչության 6,7 տոկոսը: Հայաստանի Հանրապետությունում հաշմանդամություն ունեցող անձանց թվի աճի միտումներ են նկատվում, ինչն ակներև է ստորև ներկայացվող պատկերում:

**Պատկեր 1**

**Պատկեր 2**

1. 2016 թվականի հունիսի 30-ի դրությամբ հանրապետությունում հաշվառված է հաշմանդամություն ունեցող 202 839 անձ, որից`
2. կանայք` 98 458 (48,5 տոկոս),
3. կենսաթոշակային տարիքի 65 172 (32,1 տոկոս) անձ, որից կանայք` 34 705 (54,1 տոկոս),
4. աշխատանքային տարիքի 126 810 (62,5 տոկոս) անձ, որից կանայք՝ 59 701 (47,6 տոկոս),
5. հաշմանդամ երեխաներ` 8.9 տոկոս:
6. Ներառական կրթությունը հաշմանդամության սոցիալական մոդելի յուրօրինակ ածանցյալն է:
7. Յուրաքանչյուր ոք պետք է իրավունք ունենա սովորելու հանրակրթական դպրոցում՝ իր կարողություններին ու կարիքներին համապատասխան: Սկզբունքորեն այդ կարիքները (այդ թվում՝ նաև ֆիզիկական ակտիվության) պետք է բավարարվեն հանրակրթական դպրոցում, պետք է հստակ ըմբռնել, որ այս իրավունքն ապահովելը դպրոցի և պետության պատասխանատվության ներքո է։
8. Ցավոք, մարդիկ տարբեր են, սակայն դա միշտ անտեսվում է ուսումնական ծրագիր կազմելիս, երբ ենթադրվում է, որ բոլոր երեխաները պետք է կարողանան նույն բանը սովորել և յուրացնել։ Բոլոր երեխաների, հատկապես հաշմանդամություն ունեցող երեխաների համար, շատ կարևոր է, որ ուսումնական ծրագիրն ունենա հստակ նպատակներ ֆիզիկական դաստիարակության համար, իսկ ուսուցիչներն ազատ լինեն ընտրելու այն ուղիներն ու մեթոդները, որոնցով նրանք կապահովեն այդ նպատակներին հասնելը։
9. Հատուկ ուշադրություն պետք է դարձվի այդ կարիքների բավարարման համար անհրաժեշտ ռեսուրսների ապահովմանը։
10. Հայաստանի Հանրապետությանկրթության և գիտության նախարարության հրապարակած տվյալների համաձայն այսօր Հայաստանի Հանրապետության153 հանրակրթական դպրոցներում կազմակերպվում է ներառական կրթություն, որտեղ սովորում են կրթության առանձնահատուկ պայմանների կարիք ունեցող 4708 երեխաներ, կան 21 հատուկ դպրոցներ, որոնցից 10-ը Հայաստանի Հանրապետության կրթության և գիտության նախարարության ենթակայության, մնացածը մարզային ենթակայության են:

|  |  |  |
| --- | --- | --- |
| Տարեթիվը | Դպրոցների թիվը | Կրթության առանձնահատուկ պայմանների կարիք ունեցող երեխաների թիվը |
| **2011 թ.** | 60 | 1543 |
| **2012 թ.** | 65 | 1700 |
| **2013 թ.** | 79 | 2421 |
| **2014 թ.** | 101 | 3000 |
| **2015 թ.** | 138 | 3997 |
| **2016 թ.** | 153 | 4708 |

1. Սակայն ներառական կրթության ներդրման գործընթացում դեռևս կան մի շարք խնդիրներ, այդ թվում՝ ֆիզիկուլտուրայի դասերին, մարզական միջոցառումներին բոլոր երեխաների ներգրավվածության ապահովման խնդիրը: Խնդիր է նաև թեքահարթակների բացակայությունը շենքից դուրս և շենքի ներսում, մարզադահլիճների հարմարեցվածությունը: «Կրթական հետազոտությունների և խորհրդատվությունների կենտրոնը» Հայաստանում գործող հետազոտական կազմակերպություն է, որի կողմից 2013 թվականի հունվարից հունիս ամիսների ընթացքում Հայաստանի Հանրապետության հինգ թիրախային մարզերում գործող ընտրանքային 34 ներառական դպրոցներում (ՆԴ) կատարված ուսումնասիրությունների արդյունքները փաստում են, որ որևէ դպրոց չունի հարմարեցված մարզադահլիճ, առավել ևս ադապտիվ ֆիզկուլտուրայի մասնագետ-ուսուցիչ, որը կարող է աշխատել ֆիզիկական խնդիրներ ունեցող երեխաների հետ:
2. Հետազոտությանը մասնակցած հիմնական-առարկայական ուսուցիչների զգալի մասը՝ 62.8 տոկոսը, փաստել է, որ մասնակցել է ներառական կրթության թեմայով վերապատրաստումներին: Ուսուցիչների 61.8 տոկոսը վերապատրաստվել է միայն մեկ անգամ: Վերապատրաստվածների 50.1 տոկոսը չի հիշում, թե որ կազմակերպությունն է իրականացրել վերապատրաստումը, իսկ 43.2 տոկոսը չի հիշում անգամ, թե ինչ թեմայով էր վերապատրաստումը: Թեև ուսուցիչների 40 տոկոսը փաստել է, որ կարիք ունի լրացուցիչ վերապատրաստման, այդուհանդերձ, նրանցից 35.8 տոկոսը պատկերացում չունի, թե հատկապես ինչ թեմայով վերապատրաստման կարիք է զգացվում:
3. Ադապտիվ ֆիզիկական կուլտուրայի զարգացումը պետք է սկսվի ներառական և հատուկ դպրոցներում սովորող երեխաներին ֆիզկուլտուրայի դասերին ներառելուց, այնուհետև նրանց մարզա-առողջարարական խմբերում ընդգրկելուց: 2016 թվականի դրությամբ Հայաստանի Հանրապետության 866 գյուղական համայնքներից միայն 56 համայնքներում գործող մարզադպրոցներից և ոչ մեկը չունի պարապող հաշմանդամություն ունեցող երեխա կամ երեխաների խումբ:
4. Միջազգային փորձը վկայում է, որ հիպոդինամիան կյանքի տևողության կրճատման պատճառ է: Այդ իսկ պատճառով հաշմանդա­մություն ունեցող անձանց ներգրավումը ֆիզիկական կուլտուրայի և սպորտի պարապ­մունքների մեջ դիտվում է որպես վերջիններիս ոչ միայն առողջության բարելավ­ման, այլև «սոցիալակա­նացման» գործոններից մեկը:
5. Ադապտիվ սպորտը ներկայումս հիմնականում զարգանում է պարալիմպիկ, սուրդլիմպիկ և հատուկ օլիմպիադաների միջազգային խոշոր մրցաշարերում: Ադապտիվ սպորտի հիմնական խնդիրը հաշմանդամություն ունեցող անձանց սպորտային մշակույթի ձևավորումն է: Հաշմանդամություն ունեցող անձանց ֆիզիկական դաստիարակության և սպորտով զբաղվելու հարցերով հիմնականում զբաղվում են հասարակական կազմակերպու­թյունները: Ուսումնա-մարզական, սպորտային կատարելագործման և բարձրագույն նվաճումների մարզական խմբերի մարզիկների հետ աշխատանքները նույնպես իրականացվում են այդ կազմակերպությունների ջանքերով։ Երևանը ամենամեծ համայնքն է, որտեղ ձևավորվում են պարալիմպիկ, սուրդլիմպիկ, հատուկ օլիմպիադայի աշխարհի խաղերին մասնակցող թիմերը:
6. Իրենց գործունեությամբ հանրապետության ֆիզիկական կուլտուրայի և սպորտի ոլորտում ճանաչված են «Հայաստանի ազգային պարալիմպիկ կոմիտե», «Խուլերի հայկական սպորտային կոմիտե», «Հայկական հատուկ օլիմպիադաներ», ««Հայաստանի կույրերի միավորում» հաշմանդամների հասարակական կազմակերպություն», «Հաշմանդամային սպորտի հայկական ազգային ֆեդերացիա» հասարակական կազմակերպությունները:
7. Ներկայումս «Հաշմանդամային սպորտին առնչվող ծառայություններ» ծրագրով իրականացվում է պետական աջակցություն հաշմանդամային սպորտով զբաղվող չորս հասարակական կազմակերպություններին, որոնք ֆիզիկական կուլտուրայի և սպորտի միջոցով օգնում են հենաշարժական համակարգի, տեսողության, լսողության հետ կապված խնդիրներ ունեցող, մտավոր խանգարումներով մարդկանց ինքնադրսևորվելու և հասարակության մեջ լիարժեք ինտեգվելուն:
8. Հաշմանդամություն ունեցող անձանց մարզական հասարակական կազմակերպությունների մարզիկները, մասնակցելով տարբեր մարզական միջոցառումների, հասել են բավական լուրջ հաջողությունների հանրապետությունում և նրա սահմաններից դուրս և արժանացել մեդալների ու մրցանակների.
9. 2008 թվականին հաշմանդամություն ունեցող մեկ մարզիկ Պեկինում մասնակցել է ամառային 12-րդ պարալիմպիկ խաղերին։
10. 2009 թվականին հաշմանդամություն ունեցող չորս մարզիկ Թայվանում մասնակցել են 21-րդ սուրդլիմպիկ խաղերին։
11. 2010 թվականին հաշմանդամություն ունեցող մեկ մարզիկ Կանադայում մասնակցել է ձմեռային 10-րդ պարալիմպիկ խաղերին։
12. 2011 թվականին Երևանում կայացած խուլերի ըմբշամարտի Եվրոպայի առաջնությանը Հայաստանից մասնակցել են վեց մեծահասակ և ութ պատանի մարզիկներ: Ընդամենը՝ 14 մարզիկ: Մեծահասակները նվաճել են մեկոսկե, մեկ արծաթե և երեք բրոնզե, պատանիները՝ երկու ոսկե**,** հինգ արծաթե մեդալ։
13. 2012 թվականին հաշմանդամություն ունեցող երկու մարզիկ մասնակցել են Լոնդոնում կայացած ամառային պարալիմպիկ խաղերին։
14. 2012 թվականին Բուլղարիայում անցկացված խուլերի ըմբշամարտի աշխարհի 3-րդ առաջնությանը հունա-հռոմեական ոճում հանդես եկող հինգ հայ մարզիկներից երեքն արժանացել են մրցանակների՝ նվաճելովմեկ ոսկե և երկու արծաթե մեդալներ։
15. 2013 թվականին Բուլղարիայում կայացած խուլերի ամառային սուրդլիմպիկ խաղերինհունա-հռոմեական, ազատ ոճի ըմբշամարտերի և ձյուդոյի մրցումներում Հայաստանը ներկայացրել են հինգ մարզիկներևհունա-հռոմեական ոճի ըմբշամարտի մրցումներում նվաճել մեկ բրոնզե մեդալ։
16. 2014 թվականին Սոչիում անցկացվող ձմեռային պարալիմպիկ խաղերին Հայաստանը ներկայացրել է մեկ մարզիկ, իսկ խուլ շախմատիստների Հայաստանի Հանրապետության հավաքական թիմը (պատվիրակության կազմը` ութ մասնակից) մասնակցել է Խորվաթիայի Օպատիա քաղաքում կայացած խուլերի շախմատի օլիմպիական առաջնությանը։
17. 2016 թվականին Երևանում անցկացվել է խուլերի շախմատի աշխարհի առաջնությունը, որին մասնակցել են 24 պետությունների 92 շախմատիստներ: Մրցաշարին մասնակցել են յոթ հայ շախմատիստներ, որոնցից երկուսը զբաղեցրել են մրցանակային տեղեր: Իսկ Իրանի Իսլամական Հանրապետության մայրաքաղաք Թեհրանում «Խուլերի հայկական սպորտային կոմիտե» հասարակական կազմակերպությունը մասնակցել է խուլերի երիտասարդների և մեծահասակների ըմբշամարտի աշխարհի առաջնությանը (հունա-հռոմեական և ազատ ոճ): Հայաստանի Հանրապետությունը ներկայացված է եղել 12 խուլ մարզիկներով, որտեղ հայ խուլ մարզիկները նվաճել են ութ մեդալ` մեկ ոսկե, չորս արծաթե, երեք բրոնզե։
18. 2016 թվականին Ռիո դե Ժանեյրոյի 15-րդ ամառային պարալիմպիկ խաղերին Հայաստանի Հանրապետությունը ներկայացված է եղել հաշմանդամություն ունեցող երկու մարզիկներով: Ծանրամարտ մարզաձևում հանդես եկող Գրետա Վարդանյանը 55 կգ քաշային կարգում գրավել է հինգերորդ տեղը, որը բավական բարձր ցուցանիշ է։
19. 2014 թվականին հաշմանդամային սպորտին Հայաստանի Հանրապետության պետական բյուջեից տարբեր ծրագրերով տրամադրվել է 23, 999, 3 հազար դրամ, 2015 թվականին` 9, 000,0 հազար դրամ, 2016 թվականին` 38, 550. 2 հազար դրամ։ Բացի դրանից՝ 2015 թվականից սկսած՝ հաշմանդամային սպորտում բարձր արդյունքների հասած մարզիկներին, նրանց մարզիչներին, բժիշկներին, մարզիկին պատրաստող մարզական կազմակերպություններին շնորհվում են դրամական մրցանակներ, իսկ Հայաստանի Հանրապետության հավաքական թիմերի կազմում պարալիմպիկ, սուրդլիմպիկ խաղերում, աշխարհի և Եվրոպայի առաջնություններում բարձր արդյունքների հասած մարզիկները և նրանց մարզիչները ստանում են Հայաստանի Հանրապետության Նախագահի անվանական թոշակ:
20. 2014 թվականից Հայաստանի Հանրապետության Նախագահի մրցանակի համար «Լավագույն մարզական ընտանիք» մրցույթի եզրափակիչ փուլին մասնակցում են նաև Հայաստանի Հանրապետության մարզերի, Լեռնային Ղարաբաղի Հանրապետության, Երևան քաղաքի վարչական շրջանների հաշմադամություն ունեցող ընտանիքներ (հայրը կամ մայրը անվասայլակով), իսկ 2015 թվականից անցկացվում է Հայաստանի Հանրապետության Նախագահի մրցանակի համար «Հաշմանդամություն ունեցող լավագույն մարզիկ» մրցույթը:
21. Չնայած պետական մարմինների համապատասխան ուշադրությանը և ֆինանսավորմանը՝ ուղղված հաշմանդամություն ունեցող անձանց ֆիզիկական կուլտուրայի և սպորտի զարգացմանը՝ այնուամենայնիվ, բացի խուլ մարզիկների ցուցաբերած արդյունքներից, դեռևս շոշափելի արդյունքներ չեն գրանցվել, քանի որ չի ապահովվում ադապտիվ ֆիզիկական կուլտուրայով և սպորտով զբաղվելու, ադապտիվ ֆիզիկական դաստիարակության շարունակականությունը:

V. ՀԱՅԵՑԱԿԱՐԳԻ ԽՆԴԻՐՆԵՐԸ ԵՎ ՆՊԱՏԱԿՆԵՐԸ

1. Հայեցակարգի խնդիրներն են՝

1) ադապտիվ ֆիզիկական կուլտուրայի ոչ բավարար քանակությամբ հաստատությունների առկայությունը կամ դրանց բացակայությունը.

2) մասնագիտացված մարզական կառույցների, սարքավորումների և գույքի բացակայությունը.

3) նախադպրոցական ուսումնական հաստատությունների, մարզադպրոցների, կրթական հաստատությունների, մարզական համալիրների, ֆիզիկական մատչելիության բացակայությունը.

4) ադապտիվ ֆիզիկական կուլտուրայի և սպորտի ոլորտում համապատասխան մասնագետների, մարզագույքի և ծրագրերի ոչ բավարար քանակությունը, համապատասխան մասնագետների ոչ բավարար որակավորումը.

5) հաշմանդամություն ունեցող անձանց շրջանում ֆիզիկական կատարելագործման, ֆիզիկական զարգացվածության պահանջարկի, ադապտիվ ֆիզիկական կուլտուրայի նկատմամբ ոգեշնչման բացակայությունը.

6) հաշմանդամություն ունեցող անձանց շրջանում ադապտիվ ֆիզիկական կուլտուրային և ադապտիվ սպորտին առնչվող հիմնահարցերի վերաբերյալ ոչ բավարար մակարդակի տեղեկատվության լուսաբանումը.

7) ադապտիվ ֆիզիկական կուլտուրայի ենթակառուցվածքների ոչ բավարար զարգացումը՝ ադապտիվ ֆիզիկական կուլտուրայի բաժին, մանկապատանեկան ադապտիվ մարզադպրոց, մարզական ակումբներ կրթական հաստատություններում.

8) կրթական հաստատություններում հաշմանդամություն ունեցող երեխաների ոչ լիարժեք ներգրավումը ադապտիվ ֆիզիկական կուլտուրայի և ադապտիվ սպորտի կանոնավոր պարապմունքներին.

9) ուսումնական հաստատություններում ադապտիվ ֆիզիկական կուլտուրայի ոլորտում ոչ բավարար քանակությամբ համապատասխան մասնագետների առկայությունը, շրջանավարտների ոչ բավարար ոգեշնչումը հաշմանդամություն ունեցող մարզիկների հետ տարվող աշխատանքների նկատմամբ, մասնագետ-պրակտիկանտների վերապատրաստման և որակավորման բարձրացման համակարգի ոչ բավարար զարգացումը, տեղեկատվու­թյան ու քարոզչության պակասը.

11) հաշմանդամային սպորտին ուղղված միջոցառումների և ֆինանսական աջակցության ոչ բավարար լինելը:

1. Հայեցակարգի նպատակներն են՝

1) Հայաստանի Հանրապետության ամբողջ տարածքում հաշմանդամություն ունեցող անձանց ադապտիվ ֆիզիկական կուլտուրայով և ադապտիվ սպորտով զբաղվելու համար մարզական-առողջարարական և մարզական մասսայական աշխատանքների արդյունավետ համակարգի և համակարգված համապատասխան պայմանների ստեղծում մինչև 2024 թվականը.

2) Հաշմանդամություն ունեցող անձանց համար հասարա­կա­կան կյանքի մարզական ոլորտում հավասար իրավունքների և հնարավորու­թյունների ապահովում, պետական և ոչ պետական կազմակերպությունների համագործակցությանը նոր որակ հաղորդելու նպատակով համապատասխան օրենսդրական դաշտի ապահովում.

3) ադապտիվ ֆիզիկական կուլտուրայի և սպորտի միջոցով հաշմանդամություն ունեցող անձանց վերադարձ դեպի լիարժեք կյանք, բոլոր մակարդակներում անցկացվող պարալիմպիկ, սուրդլիմպիկ, հատուկ օլիմպիադաների աշխարհի և Եվրոպայի խաղերին, ինչպես նաև աշխարհի ու Եվրոպայի առաջնություներին և այլ միջազգային մրցաշարերին հաշմանդամություն ունեցող անձանց մասնակցության ապահովում.

4) ադապտիվ ֆիզիկական կուլտուրայի և սպորտի ոլորտում հաշմանդամություն ունեցող անձանց սոցիալական ներառմանն ուղղված հիմնական ուղղությունների ամրագրում` առաջիկա հինգ տարիների համար և առավելագույն քանակությամբ ադապտիվ ֆիզիկական կուլտուրայով և ընտրովի մարզաձևերով հաշմանդամություն ունեցող անձանց ներգրավման մեթոդիկայի մշակում.

5) հաշմանդամային սպորտի բնագավառում համապատասխան մասնագետների առկայություն մինչև 2024 թվականը:

VI. ԱՌԱՋԱՐԿՎՈՂ ԼՈՒԾՈՒՄՆԵՐ

1. Հաշվի առնելով վերոշարադրյալ խնդիրները՝ անհրաժեշտ է`
2. Հաշմանդամություն ունեցող անձանց կողմնորոշում դեպի ադապտիվ ֆիզիկական կուլտուրան և uպորտը` որպեu uոցիալական արժեքի.
3. աջակցել և քաջալերել հաշմանդամություն ունեցող անձանց մասնակցությունը բոլոր մակարդակներում անցկացվող մարզական միջոցառումներին, նպաստել, որ նրանք հնարավորություն ունենան ներգրավվելու մարզական և առողջարարական գործունեության մեջ, ապահովել հաշմանդամություն ունեցող անձանց համար մարզական և առողջարարական վայրերի մատչելիությունը, հետիոտնի համար նախատեսված ճանապարհները կառուցել այնպես, որ հնարավոր լինի այդ վայրեր հասնել սայլակներով.
4. ըuտ բնակության վայրի հաշմանդամություն ունեցող անձանց մաuuայական ներգրավումը ֆիզկուլտուրային-առողջարարական և մարզական ուղղվածության` կազմակերպված և ինքնուրույն պարապմունքներին, նրանց առողջության ամրապնդումը.
5. հաշմանդամություն ունեցող անձանց համար զբոսայգիներում հատուկ սարքերի առկայություն (օրինակ՝ ձեռքով աշխատող հեծանիվների վարձույթ), հաշմանդամություն ունեցող անձանց ընդհանուր միջոցառումների մեջ ընդգրկելուն ուղղված ծրագրեր, ինչը նախընտրելի է վերջիններիս համար առանձին ծրագրեր ստեղծելուց.
6. անցկացվող միջոցառումների քարոզչություն և գովազդում տպագիր և էլեկտրոնային զանգվածային լրատվամիջոցների միջոցով, աշխատանքների ծավալում զանգվածային լրատվամիջոցների հետ` ուղղված հաշմանդամություն ունեցող անձանց հանդեպ եղած այն նախապաշարմունքների և վնասակար կարծրատիպերի վերացմանը, որոնք կասկածի տակ են դնում ակտիվ կենսակերպ վարելու նրանց ունակությունը.
7. ֆիզկուլտուրային-առողջարարական և մարզչական ծառայությունների մաuին տեղեկատվության մատուցում հաշմանդամություն ունեցող անձանց շրջանում, ադապտիվ սպորտի ուղղու­թյամբ կատարվող աշխատանքների հայրենական և oտարերկրյա փորձի տարածում, հանրության իրազեկում.
8. մինչև 2024 թվականը հանրապետության մանկապատանեկան մարզադպրոցներում ադապտիվ ֆիզիկական կուլտուրայի և սպորտի ուսումնա-մարզական, սպորտային կատարելագործման խմբերի առկայություն Հայաստանի Հանրապետության կառավարության 2005 թվականի օգոստոսի 18-ի № 1345-Ն և Հայաստանի Հանրապետության կառավարության 2009 թվականի հունիսի 4-ի № 659-Ն որոշումներով  հաստատած կարգերի համաձայն.
9. կազմակերպվող յուրաքանչյուր մարզական միջոցառմանը Երևան քաղաքի մասնակիցների համեմատ Հայաստանի Հանրապետության մարզերից մասնակիցների թվի աճ` հասցնելով այն 50։50 տոկոսային հարաբերության.
10. յուրաքանչյուր մարզում և Երևան քաղաքում հաշմանդամություն ունեցող անձանց համար հարմարեցված առնվազն մեկ մարզադպրոցի ստեղծում կամ նորերի վերանորոգում համընդհանուր դիզայնի նորմերին համապատասխան.
11. հանրապետության ներառական ուսումնական հաստատությունների «Ֆիզիկական կուլտուրա» առարկայի դասավանդման նոր ուսումնական ծրագրերի մշակում` հաշվի առնելով հաշմանդամություն ունեցող շահառուների առանձնահատկությունները.
12. ենթակառուցվածքների զարգացում ինչպես կրթական համալիրներում, այնպես էլ բնակելի վայրերում` հարմարեցված հաշմանդամություն ունեցող անձանց համար, մարզական պարապմունքների հասանելիության ապահովում, այդ թվում նաև՝ անվճար և արտոնյալ մուտք դեպի մարզական կենտրոններ.
13. Հաշմանդամություն ունեցող անձանց ֆիզիկական վերականգնման համակարգի uտեղծում.
14. Հաշմանդամություն ունեցող մարզիկների հետ աշխատող կադրերի պատրաuտ­ման և վերապատրաuտման համակարգի կատարելագործում` ներգրավելով նաև այլ երկրներից հրավիրված մասնագետների.
15. պարալիմպիկ, սուրդլիմպիկ ու հատուկ օլիմպիադաների խաղերին, աշխարհի, Եվրոպայի առաջնություններին և այլ խոշոր միջազգային մրցաշարերին մաuնակցելու համար հաշմանդամություն ունեցող մարզիկների և մարզաձևերի ազգային հավաքական թիմերի արդյունավետ համալրում և մրցումների նախապատրաuտման ապահովում.
16. ամառային և ձմեռային պարալիմպիկ, սուրդլիմպիկ խաղերի մասնակցության վարկանիշի ձեռքբերում` յուրաքանչյուր խաղին առնվազն մեկ վարկանիշի ձեռքբերում.
17. հաշմանդամություն ունեցող անձանց մարզական ուղղվածության բարձրագույն ուսումնական հաստատություն ընդունվելու հնարավորության ընձեռում.
18. մինչև 2024 թվականը հաշմանդամային սպորտով զբաղվող համագործակից մարզական ակումբների և հասարակական կազմակերպությունների ցանցի ստեղծում.
19. առնվազն հինգ նոր պարալիմպիկ և սուրդլիմպիկ մարզաձևերի զարգացման ծրագրերի մշակում և մինչև 2024 թվականը այդ մարզաձևերի տարածում Հայաստանի Հանրապետության առնվազն հինգ մարզերում:

VII. ԱՌԱՎԵԼՈՒԹՅՈՒՆՆԵՐԸ

1. *Ադապտիվ ֆիզիկական կուլտուրայի զարգացումը.* հաշմանդամություն ունեցող անձանց ֆիզիկական զարգացումը և ֆիզիկական պատրաuտականությունը, որոնք ներառում են վերջիններիս ֆիզիկական վերականգնումը և ըuտ բնակության վայրի ֆիզիկական վարժություններով զբաղվելու համար համապատասխան պայմանների ստեղծումը, կնպաuտեն ֆիզիկական կուլտուրայի և uպորտի միջոցով հաշմանդամություն ունեցող անձանց ադապտացմանը և ինտեգրմանը հաuարակությանը, նրանց ներգրավմանը լիարժեք կյանքին:
2. *Ադապտիվ ֆիզիկական կուլտուրայի և սպորտի միջոցով հաշմանդամություն ունեցող անձանց առողջության ամրապնդումը.* կնպաստի նրանց աշխատունակության բարձրացմանը, երկարակեցու­թյանը, ակտիվ հանգստի կազմակերպման և վերականգնման ապահովմանը, նրանց շրջանում առողջ ապրելակերպի արմատավորմանը:
3. *Ադապտիվ սպորտի զարգացումը.* որակյալ մարզիկների և մարզիչների պատրաuտումը և վերապատրաստումը կնպաստեն միջազգային մրցաuպարեզ­ներում Հայաuտանի Հանրապետության հավաքական թիմերի և անհատ մարզիկների մաuնակցության ապահովմանը, պարալիմպիկ, սուրդլիմպիկ ու հատուկ օլիմպիադաների խաղերում, աշխարհի և Եվրոպայի առաջնություններում հայ մարզիկների կողմից բարձր նվաճումների հաuնելուն:
4. *Պետական և ոչ պետական կառույցների գործունեության համակարգումը, ռեսուրսների և հնարավորությունների օգտագործումն ու գործընկերության զարգացումը*. կբարձրաց­նեն հաշմանդամություն ունեցող անձանց սոցիալական պաշտպանությունը։
5. *Հաշմանդամություն ունեցող անձանց հասարակություն ինտեգրելու համակարգի տեղի ու դերի հստակեցումը ֆիզիկական կուլտուրայի և սպորտի ոլորտում իրակա­նացվող քաղաքականության մեջ, ֆիզիկական կուլտուրայի և սպորտի բնագավառում տարվող քաղաքականության հիմնական ուղղությունների ամրագրումը* խթան կդառնան հաշմանդամություն ունեցող անձանց հիմնախնդիրների լուծման համար:

VIII. ՖԻՆԱՆՍԱԿԱՆ ԳՆԱՀԱՏԱԿԱՆ

1. Հայեցակարգով առաջարկվող լուծումների ֆինանսական գնահատականը հնարավոր կլինի տալ այդ լուծումների իրագործմանն ուղղվող ծրագրերի (այսուհետ` Ծրագրեր) մշակման արդյունքներով: Ծրագրերի ֆինանսավորման աղբյուրներ կարող են լինել պետական և համայնքների բյուջեները, մասնավոր հատվածի ներդրումները և նպատակային նվիրատվությունները, օրենքով չարգելված այլ աղբյուրները: Ծրագրերի միջոցառումների իրականացման համար պետական աջակցության մասով ֆինանսավորումը կարող է նախատեսվել համապատասխան բյուջետային տարիների համար կրթության և սպորտի ոլորտների գծով պետական միջնաժամկետ ծախսային ծրագրերով և պետական բյուջեներով սահմանվող ծախսերի սահմանաչափերի շրջանակներում՝ ելնելով ծախսային առաջնահերթություններից:

IX. ԱՄՓՈՓ ԵԶՐԱԿԱՑՈՒԹՅՈՒՆ

1. Հանրապետության մարզադահլիճներն ու մարզակառույցները կառուցվել են առանց հաշվի առնելու Միացյալ ազգերի կազմակերպության «Հաշմանդամություն ունեցող անձանց իրավունքների մասին» կոնվենցիայի պահանջները: Անհրաժեշտ է հնարավորինս դրանք համապատասխանեցնել, իսկ նորերը կառուցել միջավայրի մատչելիության համընդհանուր դիզայնի նորմերին համապատասխան:
2. Ադապտիվ ֆիզիկական կուլտուրայի և uպորտի զարգացումը, մանկապատանեկան մարզադպրոցներում հաշմանդամություն ունեցող երեխաների համար ֆիզիկական կուլտուրայի և սպորտի ուսումնամարզական պարապմունքներ անցկացնելը և նրանց դասա­վանդման որակի բարելավումը առաջնային խնդիր են պետության ոչ միայն մարզական, այլև սոցիալական քաղաքականության համար:
3. Հայեցակարգի ընդունումը հնարավորություն կտա լուծելու Հայաստանի Հանրապետությունում հաշմանդամային սպորտի իրավական դաշտին վերաբերող խնդիրները, կխթանի հաշմանդամության տարբեր խմբերի անձանց` հասարակությանը ինտեգրվելու գործընթացը` ապահովելով նրանց լիարժեք մասնակցությունը հասարակական կյանքի մարզական ոլորտին, կբարելավի հաշմանդամություն ունեցող անձանց շրջանում բարոյահոգեբանական մթնոլորտը:
4. Հայեցակարգում ներկայացված խնդիրների լուծման շնորհիվ կապահովվի ֆիզիկական կուլտուրայի և սպորտի միջոցով հաշմանդամություն ունեցող անձանց վերադարձը լիարժեք կյանք: Հայեցակարգը ներառում է հաշմանդամություն ունեցող անձանց շրջանում առավել ուշադրություն պահանջող խմբերի նկատմամբ հատուկ մոտեցում (երեխաներ, երիտասարդներ, կանայք, բազմահաշմանդամություն ունեցող անձինք):

ՀԻՄՆԱՎՈՐՈՒՄ

«ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ՀԱՇՄԱՆԴԱՄԱՅԻՆ ՍՊՈՐՏԻ ԶԱՐԳԱՑՄԱՆ ՀԱՅԵՑԱԿԱՐԳԻՆ ՀԱՎԱՆՈՒԹՅՈՒՆ ՏԱԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ԱՐՁԱՆԱԳՐԱՅԻՆ ՈՐՈՇՄԱՆ ՆԱԽԱԳԾԻ

Հայեցակարգը մշակված է Նախարարության կողմից՝ հիմք ընդունելով Հայաuտանի Հանրապետության կառավարության 2017 թվականի հունվարի 12-ի № 122-Ն որոշման № 1 հավելվածի 89-րդ կետը։ Հայեցակարգի մշակման հիմնական նպատակն է՝ Հայաստանի Հանրապետությունում հաշմանդամային սպորտի զարգացման, ֆիզիկական վարժություններով մշտապես զբաղվելու, առողջ կենսակերպի գաղափարի արմատավորման և տարածման, տարբեր խմբերի` հասարակությանն ինտեգրվելու գործընթացի խթանումը, հաշմանդամների մասնակցությունը բոլոր մակարդակներում անցկացվող մարզական միջոցառումներին, մարզական և առողջարարական գործունեության մեջ հաշմանդամություն ունեցող անձանց ներգրավվելու հնարավորություն ունենալուն նպաստելը, հաշմանդամություն ունեցող անձանց համար մարզական և առողջարարական վայրերի մատչելիության ապահովումը։

ՏԵՂԵԿԱՆՔ

«ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ՀԱՇՄԱՆԴԱՄԱՅԻՆ ՍՊՈՐՏԻ ԶԱՐԳԱՑՄԱՆ ՀԱՅԵՑԱԿԱՐԳԻՆ ՀԱՎԱՆՈՒԹՅՈՒՆ ՏԱԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ԱՐՁԱՆԱԳՐԱՅԻՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ԲՅՈՒՋԵՈՒՄ ԾԱԽՍԵՐԻ ԵՎ ԵԿԱՄՈՒՏՆԵՐԻ ՓՈՓՈԽՈՒԹՅԱՆ ՄԱՍԻՆ

«Հայաստանի Հանրապետությունում հաշմանդամային սպորտի զարգացման հայեցակարգին հավանություն տալու մասին» Հայաստանի Հանրապետության կառավարության արձանագրային որոշման ընդունմամբ առաջարկվող լուծումների ֆինանսական գնահատականը հնարավոր կլինի տալ այդ լուծումների իրագործմանն ուղղվող ծրագրի մշակման արդյունքներով: Հայեցակարգի ֆինանսավորման աղբյուրներ կարող են լինել պետական և համայնքների բյուջեները, մասնավոր հատվածի ներդրումները և նպատակային նվիրատվությունները, օրենքով չարգելված այլ աղբյուրները:

ՏԵՂԵԿԱՆՔ

«ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ՀԱՇՄԱՆԴԱՄԱՅԻՆ ՍՊՈՐՏԻ ԶԱՐԳԱՑՄԱՆ ՀԱՅԵՑԱԿԱՐԳԻՆ ՀԱՎԱՆՈՒԹՅՈՒՆ ՏԱԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ԱՐՁԱՆԱԳՐԱՅԻՆ ՈՐՈՇՄԱՆ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ՆՈՐ ԻՐԱՎԱԿԱՆ ԱԿՏԵՐԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ԲԱՑԱԿԱՅՈՒԹՅԱՆ ՄԱՍԻՆ

«Հայաստանի Հանրապետությունում հաշմանդամային սպորտի զարգացման հայեցակարգին հավանություն տալու մասին» Հայաստանի Հանրապետության կառավարության արձանագրային որոշման ընդունման կապակցությամբ նոր իրավական ակտերի ընդունման անհրաժեշտություն չկա: